Vitorlázás - Vitorlásverseny, ahol a yardstick vitorlás legénység nálunk találkozik. A vitorlás verseny élőben zajlik a szervezés online történik. Vadnai Jonatán a legjobb magyar optimist VB eredménnyel
Vadnai Jonatán a legjobb magyar optimist VB eredménnyel
Vadnai Jonatán, a Balatonfüredi Yacht Club (BYC) fiatal vitorlázója, az új-zélandi optimist világbajnokságon 33. helyezést ért el, megszerezve ezzel az eddigi legjobb magyar optimistes világbajnoki eredményt.
A „hosszú fehér felhő földjén”, Új-Zélandon került megrendezésre a 2012. év első optimist versenye. Az Optimist Világbajnokságon – mely az Ausztráliától még 2000 km-re fekvő szigeten, Napier városában került megrendezésre - 48 ország közel 210 versenyzője, majd két hétig tartó rendezvénysorozaton mérte össze tudását egyéni és csapatversenyben. A verseny ideje alatt az időjárás szinte minden arcát megmutatta: volt szélcsend, viharos szél, eső, napsütés, tükörsima vízfelület, erős hullámzás. Egy négy napos nemzetközi edzőtáborozást követően vette kezdetét a fő verseny, mely első részében a Harken nemzetközi regattán mérték össze tudásukat a fiatal versenyzők, majd 2012. január 01-jén elrajtolt a világbajnokság mezőnye is. Magyarországot a BYC versenyzője, Vadnai Jonatán képviselte, aki december elején érkezett családjával Új-Zélandra. A 11 futamos világbajnokságon Jonatán végig egyenletes teljesítményt nyújtott, amelyet a 10. futamban egy bravúros 3. hellyel koronázott meg. Joni összesítésben elért 33. helyezése az európai rangsorban a 9. helyet jelenti, azonban Vadnai Péter – Jonatán Édesapja elárulta, hogy fia pályafutását Laser 4.7 hajóosztályban folytatja tovább, abban a hajóosztályban, ahol jelenleg bátyja, Benjamin az ország legjobbja. A 2012. év optimist világbajnoka bravúros hajrával a szingapúri Kimberly Lim lett, a második helyen a holland Bart Lambriex végzett, míg a harmadik helyet a perui Javier Arribas szerezte meg.